Verkoolde lyke in motor gekry | Netwerk24
Deur Reneilwe Dhludhlu 11 September 2018 13:08
Die polisie in Gauteng ondersoek die raaiselagtige dood van twee mense wat onherkenbaar in 'n motor verkool het.
Hul verkoolde lyke is Dinsdagoggend op die R103 naby Heidelberg gekry.
'n Verbyganger het die polisie daarvan in kennis gestel.
Volgens kapt. Johannes Ramphora, polisiewoordvoerder, kon die polisie twee lyke identifiseer, "maar dit word ondersoek of daar dalk nog mense in die motor was".
Die twee mense se identiteit kon nog nie vasgestel word nie.
"In hierdie stadium weet ons ook nie wat hul geslag of ouderdom is nie, maar DNS-toetse sal dit bepaal," sê Ramphora.
Hy sê dit is moeilik om te sê of die mense vermoor is en of daar 'n meganiese fout met die motor was, maar dit sal ondersoek word.
Die lyke is gevind in wat blyk 'n Mazda 626 te wees. Die nommerplaat is onherkenbaar in die brand beskadig.